
Ziua Internațională a Traducătorului, marcată de ICR în Polonia


ICR Varșovia sărbătorește Ziua Internațională a Traducătorului alături de scriitoarea Raluca Nagy și traducătoarea Olga Bartosiewicz-Nikolaev la cel mai mare festival literar al capitalei poloneze – Big Book Festival (24-27 septembrie 2026), dar și alături de liceeni, dezvăluind secretele muncii traducătorului din literatura română. Evenimentele sunt incluse în programul EUNIC Warsaw „Języki Jednoczą / Limbile unesc”, organizat împreună de institutele culturale europene care activează la Varșovia. Ziua Internațională a Traducătorului este sărbătorită anual la 30 septembrie, de ziua Sfântului Ieronim, autorul primei traduceri în limba latină a Bibliei și patronul traducătorilor.

În data de 25 septembrie, de la ora 18.00, Big Book Cafe MDM va găzdui evenimentul „Diagnoza vieții. Felul în care limba ne schimbă percepția”, un dialog între scriitoarele Raluca Nagy și Aleksandra Zbroja pe marginea romanului lui Nagy, Teo de la 16 la 18, tradus în limba polonă de Olga Bartosiewicz-Nikolaev și publicat de Editura Pauza în 2025. Evenimentul va beneficia de transmisiune live și este organizat de Big Book Festival, ICR Varșovia și Editura Pauza, cu sprijinul EUPL – Premiul pentru Literatură al Uniunii Europene. Limbile de discuție vor fi polonă și română, iar traducerea consecutivă va fi asigurată de Olga Bartosiewicz-Nikolaev. După întâlnire va urma o sesiune de autografe cu cele două autoare. 
Cine suntem atunci când ne schimbăm mereu locul, mediul în care trăim, oamenii apropiați și chiar limba în care ne descriem propriile experiențe? Ce se întâmplă atunci când, peste toate acestea, primim un diagnostic medical care ne reconfigurează întreaga existență? O tinerețe trăită în mijlocul schimbărilor, departe de țară, în emigrație, și, în plus, confruntarea cu boala ne obligă să regândim felul în care ne percepem pe noi înșine și lumea din jur. Limbajul devine un instrument prin care ne redefinim identitatea, pentru că la cea de odinioară nu mai putem reveni. Despre toate acestea vorbește Teo de la 16 la 18, titlu care face trimitere la celebrul film al regizoarei Agnès Varda din 1962, „Cléo de la 5 la 7”.
Ajuns la cea de-a paisprezecea ediție, Big Book Festival este organizat de Fundația Kultura nie boli („Cultura nu doare”). Festivalul este recunoscut pentru formatul său original, care transformă literatura într-o experiență artistică complexă prin spectacole, happeninguri, performance-uri, intervenții în spațiul public și producții multimedia create special pentru fiecare ediție. 
Traducătoarea Olga Bartosiewicz-Nikolaev va fi, de asemenea, protagonista celui de-al doilea eveniment organizat de ICR Varșovia în 25 septembrie – o lecție deschisă de traducere din literatura română, dedicată elevilor de la Liceul Teoretic „Aleksander Kamiński” din capitala Poloniei.
Ziua Internațională a Traducătorului este una dintre cele mai longevive și reprezentative manifestări organizate de clusterul EUNIC Varșovia. Inițiată în 2009, este organizată anual, fără întrerupere, și face parte din calendarul marilor manifestări literare de toamnă din capitala Poloniei, bucurându-se de implicarea constantă a institutelor culturale europene și de interesul publicului varșovian. Organizată de EUNIC Varșovia, în parteneriat cu Reprezentanța Comisiei Europene în Polonia și Asociația Traducătorilor Literari, manifestarea urmărește să aducă în prim-plan rolul esențial al traducătorilor în circulația literaturii și a culturilor europene, precum și să sensibilizeze publicul asupra faptului că traducătorii sunt adevărați co-creatori ai literaturii mondiale. Din 2012, programul este completat de lecții și ateliere susținute de traducători literari în liceele din Varșovia, contribuind la familiarizarea tinerilor cu specificul și provocările profesiei.
Raluca Nagy – scriitoare și antropologă română, locuiește în prezent în Asia. A studiat economia, antropologia și sociologia. Pe lângă lucrările științifice, începând din 2005 publică texte de popularizare a antropologiei, eseuri și povestiri în reviste culturale din România. Romanul său de debut, Un cal într-o mare de lebede (2018), a câștigat două premii literare românești și a fost selectat pe lista scurtă pentru premiul Festival du Premier Roman de Chambéry (Franța). Cel de-al doilea roman, Teo de la 16 la 18 (2021), i-a adus nominalizări la câteva premii prestigioase și a fost propunerea României pentru Premiul literar al Uniunii Europene în 2022.
Aleksandra Zbroja – scriitoare și jurnalistă. A absolvit istoria artei și Școala Poloneză de Reportaj. Scrie reportaje și articole de opinie. În 2019, a publicat împreună cu Agnieszka Pajączkowska volumul A co wyście myślały. Spotkania z kobietami z mazowieckich wsi (Dar voi ce credeați? Întâlniri cu femei din satele Mazoviei). În 2021 i-a apărut Mireczek, carte în care vorbește despre alcoolismul tatălui său și, într-un sens mai larg, despre golul dureros lăsat de absența părinților în copilărie. Cartea i-a adus nominalizări la Premiul Literar „Witold Gombrowicz” și la Premiul Literar „Nike”. Cel mai recent roman al său, Muszę Ci coś powiedzieć (Trebuie să-ți spun ceva), despre o fată infectată cu virusul HIV, a fost lansat în cadrul Big Book Festival 2025.
Olga Bartosiewicz-Nikolaev – doctor în istoria literaturii, absolventă de filologie romanică și română, traducătoare, cadru didactic la Institutul de Filologie Romanică al Universității Jagiellone din Cracovia. Autoarea unei monografii științifice dedicate lui B. Fundoianu/B. Fondane. A tradus în limba polonă romanele Doinei Lungu (Simfonia unui criminal /Symfonia złoczyńcy, Ed. Ha!art, Cracovia, 2016), lui Adrian Schiop (Soldații. Poveste din Ferentari /Żołnierze. Opowieść z Ferentari, Ed. Universitas, Cracovia, 2018) - Premiul pentru traducere al revistei „Literatura na Świecie”, Laviniei Braniște (Interior zero / Wewnętrzny zero, Ed. Universitas, Cracovia, 2019), Ralucăi Nagy (Teo de la 16 la 18 / Teo od 16 do 18, Ed. Pauza, Varșovia, 2025), precum și numeroase fragmente de proză și poezie românească și franceză (printre autori se numără: Véronique Bergen, Thomas Gunzig, Gheorghe Mocuţa, Andrei Mocuţa, Radu Ciobanu, Nora Iuga). În perioada 2019–2023 a participat la proiectul internațional pentru traducători și scriitori CELA, iar din 2024 are rolul de mentor în cadrul acestuia. În activitatea sa de cercetare se ocupă de literatura și cultura română din secolele XX și XXI, precum și de receptarea în Polonia a traducerilor din literatura română.

